ഗ്ലോറിയ അരീയ്റ

ബ്രസീലിയൻ സംസ്കൃത പണ്ഡിതയും വേദാന്ത അധ്യാപികയുമാണ് ഗ്ലോറിയ അരീയ്റ. 2020 ൽ ഇന്ത്യയിലെ നാലാമത്തെ പരമോന്നത സിവിലിയൻ ബഹുമതിയായ പത്മശ്രീ പുരസ്കാരം അവർക്ക് ലഭിച്ചു. ബ്രസീലിലെ റിയോ ഡി ജനീറോയിലെ കോപകബാനയിൽ അവർ പോർച്ചുഗീസ് ഭാഷയിൽ അദ്വൈത വേദാന്തവും സംസ്കൃതവും പഠിപ്പിക്കുന്ന വിദ്യാ മന്ദിർ സെൻട്രോ ഡി എസ്റ്റുഡോസ് ഡി വേദാന്ത ഇ സാംസ്‌ക്രിറ്റോ സ്ഥാപിച്ചു.

1973 ൽ റിയോയിൽ വെച്ച് വേദാന്തത്തെക്കുറിച്ചുള്ള സ്വാമി ചിന്മയാനന്ദയുടെ പ്രഭാഷണം കേട്ടതിന് ശേഷമാണ് സ്വാമി ചിന്മയാനന്ദയുടെയും സ്വാമി ദയാനന്ദയുടെയും ശിഷ്യയായ ഗ്ലോറിയയുടെ ആത്മീയതയുടെ ലോകത്തേക്കുള്ള പ്രവേശനം. ജീവിതത്തിന്റെ വലിയ അർത്ഥത്തിനായുള്ള തൻ്റെ തിരച്ചിലിന് ഉത്തരം ലഭിച്ചതായി ഗ്ലോറിയയ്ക്ക് സ്വയം തോന്നി. അതോടെ വേദങ്ങളുടെ തത്ത്വചിന്തയെക്കുറിച്ച് ആഴത്തിൽ അന്വേഷിക്കാൻ ആഗ്രഹിച്ച് അവർ മുംബൈയിലെ ഒരു ആശ്രമത്തിലെത്തി. അവിടെ അവർ വേദങ്ങൾ പഠിക്കുകയും ആശ്രമ ജീവിതരീതിയിൽ ജീവിക്കുകയും ചെയ്തു. മുംബൈയിലെ സന്ദീപനി സാധനാലയത്തിൽ ഗുരുവിനൊപ്പം താമസിച്ച് പഠിച്ചതിന് പുറമേ, ഉത്തരകാശിയിലും ഉത്തരേന്ത്യയിലെ ഋഷികേശിലും മറ്റ് ആശ്രമങ്ങളിലും അവർ പഠിച്ചു. വേദങ്ങളുടെ സാംസ്കാരികവും മതപരവുമായ പാരമ്പര്യത്തെക്കുറിച്ചറിയാൻ ഉത്തരേന്ത്യയും ദക്ഷിണേന്ത്യയും, പ്രത്യേകിച്ച് തമിഴ്‌നാട്ടിലും കേരളത്തിലുമുള്ള ക്ഷേത്രങ്ങൾ സന്ദർശിച്ചിട്ടുള്ള അവർ കോഴ്സുകളിലും പ്രഭാഷണങ്ങളിലും തീർത്ഥാടനങ്ങളിലും പങ്കെടുക്കാൻ ഇന്ത്യയിലുടനീളം സഞ്ചരിച്ചിട്ടുണ്ട്.

1979 ൽ റിയോയിലേക്ക് തിരിച്ച് പോയി ബ്രസീലിൽ വേദങ്ങൾ പഠിപ്പിക്കാൻ തുടങ്ങി അഞ്ച് വർഷങ്ങൾക്ക് ശേഷമാണ് അവർ തന്റെ ഒരു വിദ്യാർത്ഥി സംഭാവന ചെയ്ത ഭൂമിയിൽ വിദ്യാമന്ദിരം ആരംഭിച്ചത്.

 പുസ്തകങ്ങൾ 
ഭഗവദ് ഗീതയും വേദങ്ങളുടെ ചില ഭാഗങ്ങളും അവർ പോർച്ചുഗീസ് ഭാഷയിലേക്ക് വിവർത്തനം ചെയ്തിട്ടുണ്ട്.

 അവലംബം 

 പുറം കണ്ണികൾ 

 വിദ്യാ മന്ദിർ സെൻട്രോ ഡി എസ്റ്റുഡോസ് ഡി വേദാന്ത ഇ സാംസ്‌ക്രിറ്റോ
വർഗ്ഗം:പത്മശ്രീ പുരസ്കാരം ലഭിച്ചവർ
വർഗ്ഗം:ജീവിച്ചിരിക്കുന്നവർ